Uitdrukking: Vleis het ŉ krakie en ander uitdrukkingsArgieffoto (Foto: Snufkin, Pixabay) Jou kierang (kierankies) sal braai; iemand in sy eie vet laat gaarkook of braai; die vleis het ŉ krakie … Taaltoffie ondersoek ŉ paar uitdrukkings waarin “braai” voorkom. Iemand se vet sal braai word gesê wanneer ŉ persoon se gemeenheid aan die lig sal kom. Die beeld is na aanleiding van vet wat eintlik eers sigbaar word as dit uit die vleis begin braai. Om iemand in sy eie vet te laat gaarkook/braai beteken die persoon word aan sy eie lot oorgelaat. Jou kierang (kierankies) sal braai word gesê wanneer ŉ persoon se oneerlikheid oor iets bekend sal word. Bronne is dit eens dat die woord “kierang” uit Maleis kom, maar die vorm in dié taal word gedebatteer. Malherbe aanvaar tjóran en tjoerian soos in barang tjoerian wat “gesteelde goed” beteken. Pettman in sy Africanderisms skryf dit ook toe aan ŉ Maleise werkwoord kurang wat “gebrekkig” beteken. Hy sê dan dat dit aan die Kaap as ŉ bywoord gebruik word met die betekenis “onregverdig”. Boshoff & Nienaber bied “koerang” aan wat onder meer “oneerlik” beteken, maar hoekom dit sal braai, weet nugter. Iemand wat vet gee, ry vinniger. As vet op ŉ vuur gegooi word, brand dit hoër. Dié begrip is oorgedra op die motorenjin wat ook in ŉ sin vuur maak. Om nie die vleis te braai voordat die bok geskiet is nie, is om nie op iets staat te maak voordat jy heeltemal seker daarvan is nie. Die vleis het ŉ krakie word gebruik wanneer vleis begin sleg word. Een betekenis van kraak is “gebrek, afwyking van die norm, veral wat smaak of reuk betref”. Weet watter vleis jy in die kuip het, beteken iemand weet met watter soort mens hulle te make het. Die kuip waarna daar verwys word, is ŉ houtvaatjie waarin vroeër vleis en spek gehou is. Bronne: Spreekwoorde en waar hulle vandaan kom